ตลท.จับมือ 10 แบงก์-บล.ชั้นนำ แนะแนวทางสร้างความมั่งคั่ง-ความรู้ด้านการลงทุน
ตลท.จับมือ 10 แบงก์-บล.ชั้นนำ จัดงานเทศกาลลงทุนเปิดบัญชีหุ้น เพื่อแนะทางสร้างความมั่งคั่ง-สร้างความรู้ด้านการลงทุน ที่เดอะมอลล์บางแควันที่ 27-30 ส.ค.นี้ 
25 ส.ค. 2558

ตลาดหลักทรัพย์แห่งประเทศไทย (ตลท.) ระบุว่า ตลท.ได้ร่วมมือกับ 10 ธนาคารพาณิชย์ และบริษัทหลักทรัพย์ชั้นนำ จัดงานเทศกาลลงทุนเปิดบัญชีหุ้นที่ธนาคารและบริษัทหลักทรัพย์ ภายใต้โครงการส่งเสริมช่องทางลงทุนผ่านผู้จัดการสาขาธนาคารพาณิชย์และช่องทางอิเล็กทรอนิกส์ หรือ Banker to Broker วันที่ 27-30 ส.ค.58 ที่เดอะมอลล์บางแค ชวนชาวบางแคและชาวฝั่งธนบุรีมาต่อยอดเงินออมเพื่อสร้างความมั่งคั่ง พร้อมสร้างความรู้ความเข้าใจด้านการลงทุน เพื่อสร้างผู้ลงทุนคุณภาพตามพันธกิจส่งเสริมความรู้การลงทุนยังภาคส่วนต่างๆ ทั้งกรุงเทพฯ และต่างจังหวัด
ทั้งนี้ บางแคเป็นย่านธุรกิจและที่อยู่อาศัยที่สำคัญแห่งหนึ่ง และมีประชากรอยู่อาศัยมากที่สุดเป็นลำดับ 2 ของกรุงเทพฯ งานในครั้งนี้จัดขึ้นเป็นครั้งที่ 2 ของปี หลังประสบความสำเร็จเป็นอย่างดีจากการจัดงานที่ ฟิวเจอร์ พาร์ค รังสิต เมื่อเดือน พ.ค. ที่ผ่านมา
โดยในงานจะพบกับบริการด้านการลงทุนเพื่อสร้างความมั่งคั่งจาก 10 ธนาคารและบริษัทหลักทรัพย์ในเครือ ที่จะให้บริการชาวบางแคถึงพื้นที่  ง่าย-เร็ว-ดี ทั้งบริการเปิดบัญชีซื้อขายหลักทรัพย์ ง่ายๆ เพียงแค่มีบัตรประชาชน มาปรึกษาการลงทุนจากผู้เชี่ยวชาญ และเข้าร่วมเวิร์คช็อปชี้ช่องทางมั่งคั่งถึง 10 หัวข้อตลอด 4 วันเต็มกับกูรูการลงทุน พิเศษสุดกับโปรโมชั่นหลากหลายเมื่อเปิดบัญชีลงทุนในงาน จุใจกับคู่มือการลงทุนที่จะช่วยต่อยอดเงินออม อาทิ “5 เมนูหุ้นสร้างกำไร” และ “โผกองทุน LTF-RMF เด็ด ผลตอบแทนเด่น 5 ปีย้อนหลัง” รับคำแนะนำการเป็นผู้ลงทุนคุณภาพ และการเลือกหุ้นด้วยตัวเองที่บูธตลาดหลักทรัพย์ฯ พบกัน 27-30 ส.ค. นี้ 10.30-20.00 น. เดอะมอลล์บางแค ชั้น 3 (โซนธนาคาร)
สำหรับธนาคารพาณิชย์ 10 แห่ง ที่เข้าร่วมโครงการ ประกอบด้วย ธ.กรุงเทพ ธ.กรุงไทย ธ.กรุงศรีอยุธยา ธ.เกียรตินาคิน ธ.กสิกรไทย ธ.ไทยพาณิชย์ ธ.ธนชาต ธ.ทิสโก้  ธ.ซีไอเอ็มบี  ธ. แลนด์ แอนด์ เฮ้าส์ และบริษัทหลักทรัพย์ในเครือธนาคาร 10 แห่ง ได้แก่ บล.บัวหลวง บล.เคที ซีมิโก้ บล.กรุงศรี บล.เกียรตินาคิน บล.กสิกรไทย บล.ไทยพาณิชย์ บล.ธนชาต บล.ทิสโก้ บล.ซีไอเอ็มบี และ บล.แลนด์ แอนด์ เฮ้าส์